พระราชกฤษฎีกากำหนดให้ผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์ต้องเป็นไปตามมาตรฐาน พ.ศ. 2545
พระราชกฤษฎีกา
กำหนดให้ผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์
ต้องเป็นไปตามมาตรฐาน
พ.ศ. ๒๕๔๕
 

ภูมิพลอดุลยเดช
ป.ร.
ให้ไว้ ณ
วันที่ ๒๒ กันยายน พ.ศ. ๒๕๔๕
เป็นปีที่
๕๗ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดให้ผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์ต้องเป็นไปตามมาตรฐาน
และได้ดำเนินการตามความในมาตรา ๑๘ แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ แล้ว

อาศัยอำนาจตามความในมาตรา ๒๒๑ ของรัฐธรรมนูญแห่งราชอาณาจักรไทย
และมาตรา ๑๗ แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกากำหนดให้ผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์ต้องเป็นไปตามมาตรฐาน
พ.ศ. ๒๕๔๕

มาตรา ๒[๑] พระราชกฤษฎีกานี้ให้ใช้บังคับเมื่อพ้นกำหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป

มาตรา ๓ ผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์ต้องเป็นไปตามมาตรฐานเลขที่
มอก. ๒๐๖๗-๒๕๔๔ ตามประกาศกระทรวงอุตสาหกรรม ฉบับที่ ๒๙๐๗ (พ.ศ. ๒๕๔๔) ออกตามความในพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ เรื่อง กำหนดมาตรฐานผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์
เฉพาะด้านสิ่งแวดล้อม : การประหยัดน้ำ ลงวันที่ ๑๐ สิงหาคม พ.ศ. ๒๕๔๔

มาตรา ๔ ให้รัฐมนตรีว่าการกระทรวงอุตสาหกรรมรักษาการตามพระราชกฤษฎีกานี้


ผู้รับสนองพระบรมราชโองการ
พันตำรวจโท ทักษิณ ชินวัตร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากก๊อกน้ำสำหรับเครื่องสุขภัณฑ์เป็นผลิตภัณฑ์ที่มีการนำมาใช้ในชีวิตประจำวันมากขึ้น
จึงจำเป็นต้องควบคุมคุณภาพผลิตภัณฑ์ดังกล่าวเพื่อให้สามารถประหยัดการใช้นำได้อย่างมีประสิทธิภาพและเพื่อป้องกันความเสียหายอันอาจจะเกิดแก่เศรษฐกิจของประเทศ
ในการนี้ ได้มีประกาศกระทรวงอุตสาหกรรม
ฉบับที่๒๙๐๗ (พ.ศ. ๒๕๔๔) ออกตามความในพระราชบัญญัติมาตรฐานผลิตภัณฑ์อุตสาหกรรม
พ.ศ.๒๕๑๑ เรื่อง กำหนดมาตรฐานผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์
เฉพาะด้านสิ่งแวดล้อม : การประหยัดน้ำ ลงวันที่ ๑๐ สิงหาคม พ.ศ. ๒๕๔๔
และได้มีการดำเนินการรับฟังความคิดเห็นจากประชาชนและผู้เกี่ยวข้องครบถ้วนตามความในมาตรา
๑๘ แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ แล้ว
สมควรกำหนดให้ผลิตภัณฑ์อุตสาหกรรมก๊อกน้ำสำหรับเครื่องสุขภัณฑ์ต้องเป็นตามมาตรฐานเพื่อป้องกันความเสียหายอันอาจเกิดแก่เศรษฐกิจของประเทศ
จึงจำเป็นต้องตราพระราชกฤษฎีกานี้

















วิมล/ปรับปรุง
๒๐
กรกฎาคม ๒๕๖๓

ภิรมย์พร/ตรวจ
๒๙
กรกฎาคม ๒๕๖๓

[๑] ราชกิจจานุเบกษา
เล่ม ๑๑๙/ตอนที่ ๙๕ ก/หน้า ๓๓/๒๗ กันยายน ๒๕๔๕